তথ্যবিবরণী নম্বর : ৪২৪৮

**মোংলা ও পায়রা এবং উপকূলীয় জেলায় ৭ নম্বর সতর্ক সংকেত**

ঢাকা, ২৩ কার্তিক (৮ নভেম্বর) :

পশ্চিম-মধ্য বঙ্গোপসাগর ও তৎসংলগ্ন পূর্ব-মধ্য বঙ্গোপসাগর এলাকায় অবস্থানরত অতি প্রবল ঘূর্ণিঝড় ‘বুলবুল’ আরো উত্তর দিকে অগ্রসর ও ঘণীভূত হয়ে উত্তর-পশ্চিম বঙ্গোপসাগর ও তৎসংলগ্ন পশ্চিম-মধ্য বঙ্গোপসাগর এলাকায় অবস্থান করছে। এটি আজ ৬টায় চট্টগ্রাম সমুদ্রবন্দর থেকে ৬২০ কিলোমিটার দক্ষিণ-পশ্চিমে, কক্সবাজার সমুদ্রবন্দর থেকে ৫৮৫ কিলোমিটার দক্ষিণ-পশ্চিমে, মোংলা সমুদ্রবন্দর থেকে ৪৯৫ কিলোমিটার দক্ষিণ-পশ্চিমে এবং পায়রা সমুদ্রবন্দর থেকে ৪৯০ কিলোমিটার দক্ষিণ-পশ্চিমে অবস্থান করছিল। এটি আরো ঘণীভূত হয়ে উত্তর-উত্তরপূর্ব দিকে অগ্রসর হয়ে আগামীকাল সন্ধ্যা নাগাদ পশ্চিমবঙ্গ-খুলনা উপকূল (সুন্দরবনের নিকট দিয়ে) অতিক্রম করতে পারে। অতি প্রবল ঘূর্ণিঝড় ‘বুলবুল’ এর অগ্রবর্তী অংশের প্রভাবে সমুদ্র বন্দরসমূহ, উত্তর বঙ্গোপসাগর ও বাংলাদেশের উপকূলীয় এলাকায় আগামীকাল ভোর থেকে দমকা বা ঝড়ো হাওয়া বয়ে যেতে পারে।

ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) এর আজ সন্ধ্যা ৭টার প্রতিবেদন অনুযায়ী এসব তথ্য জানা গেছে।

অতি প্রবল ঘূর্ণিঝড় কেন্দ্রের ৭৪ কিলোমিটারের মধ্যে বাতাসের একটানা সর্বোচ্চ গতিবেগ ঘণ্টায় ১২০ কিলোমিটার যা দমকা অথবা ঝড়ো হাওয়ার আকারে ১৪০ কিলোমিটার পর্যন্ত বৃদ্ধি পাচ্ছে। অতি প্রবল ঘূর্ণিঝড় কেন্দ্রের নিকটে সাগর খুবই বিক্ষুব্ধ রয়েছে।

প্রতিবেদনে আরো জানানো হয়েছে, মোংলা ও পায়রা সমুদ্র বন্দরসমূহকে ৪ (চার) নম্বর স্থানীয় হুঁশিয়ারি সংকেত নামিয়ে তার পরিবর্তে ৭ (সাত) নম্বর বিপদ সংকেত দেখাতে বলা হয়েছে। উপকূলীয় জেলা ভোলা, বরগুনা, পটুয়াখালী, বরিশাল, পিরোজপুর, ঝালকাঠি, বাগেরহাট, খুলনা, সাতক্ষীরা এবং তাদের অদূরবর্তী দ্বীপ ও চরসমূহ ৭ (সাত) নম্বর বিপদ সংকেতের আওতায় থাকবে।

চট্টগ্রাম সমুদ্রবন্দরকে ৪ (চার) নম্বর স্থানীয় হুঁশিয়ারি সংকেত নামিয়ে তার পরিবর্তে ৬ (ছয়) নম্বর বিপদ সংকেত দেখাতে বলা হয়েছে। উপকূলীয় জেলা চট্টগ্রাম, নোয়াখালী, লক্ষ্মীপুর, ফেনী, চাঁদপুর এবং তাদের অদূরবর্তী দ্বীপ ও চরসমূহ ৬ (ছয়) নম্বর বিপদ সংকেতের আওতায় থাকবে।

কক্সবাজার সমুদ্র বন্দরকে ৪ (চার) নম্বর স্থানীয় হুঁশিয়ারি সংকেত দেখিয়ে যেতে বলা হয়েছে।

ঘূর্ণিঝড় ও মুন ফেজ (Moon Phase) এর প্রভাবে উপকূলীয় জেলা চট্টগ্রাম, নোয়াখালী, লক্ষ্মীপুর, ফেনী, চাঁদপুর, বরগুনা, ভোলা, পটুয়াখালী, বরিশাল, পিরোজপুর, ঝালকাঠি, বাগেরহাট, খুলনা, সাতক্ষীরা এবং তাদের অদূরবর্তী দ্বীপ ও চরসমূহের নিম্নাঞ্চল স্বাভাবিক জোয়ারের চেয়ে ৫-৭ ফুট অধিক উচ্চতার জলোচ্ছ্বাসে প্লাবিত হতে পারে।

উত্তর বঙ্গোপসাগরে অবস্থানরত সকল মাছ ধরার নৌকা ও ট্রলারকে পরবর্তী নির্দেশ না দেওয়া পর্যন্ত নিরাপদ আশ্রয়ে থাকতে বলা হয়েছে।

#

তাসমীন/ইসরাত/সঞ্জীব/সেলিমুজ্জামান/২০১৯/২১৪০ ঘণ্টা

তথ্যবিবরণী নম্বর : ৪২৪৭

**দালালের দৌরাত্ম্য এড়াতে সচেতনতা জরুরি**

**-- প্রবাসী কল্যাণ মন্ত্রী**

গোয়াইনঘাট (সিলেট), ২৩ কার্তিক (৮ নভেম্বর) :

প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, দালালের মাধ্যমে অবৈধভাবে বিদেশে গিয়ে অনেকেই নানারকম বিপত্তির সম্মুখীন হয়েছেন। কাজেই বৈদেশিক কর্মসংস্থানের ক্ষেত্রে দালালের দৌরাত্ম্য এড়াতে সচেতনতা জরুরি। জনগণকে সচেতন করতে প্রবাসী কল্যাণ ও বৈদেশিক কর্মসংস্থান মন্ত্রণালয়ের উদ্যোগে দেশব্যাপী সভা-সেমিনারের আয়োজন করা হচ্ছে এবং জনপ্রতিনিধিদেরকে পত্র দেওয়া হচ্ছে।

আজ বিকেলে গোয়াইনঘাট সরকারি কলেজের রজতজয়ন্তী ও পুনর্মিলনী উদযাপন পরিষদের প্রস্তুতি সভায় প্রধান অতিথির বক্তৃতায় মন্ত্রী এসব কথা বলেন।

কলেজের অধ্যক্ষ আলহাজ্ব মোঃ ফজলুল হকের সভাপতিত্বে ও বাংলা বিভাগের প্রভাষক দিলরুবা আক্তারের পরিচালনায় এতে অন্যান্যের মাঝে বক্তব্য রাখেন গোয়াইনঘাট উপজেলা পরিষদের চেয়ারম্যান ফারুক আহমেদ এবং উপজেলা নির্বাহী কর্মকর্তা বিশ্বজিত কুমার পাল।

এর আগে মন্ত্রী তামাবিল স্থলবন্দর, সিলেট-তামাবিল মহাসড়কের মামার বাজার অংশের উন্নয়নমূলক কাজ, রাধানগর-গোয়াইনঘাট সড়ক ও গোয়াইনঘাট ইমরান আহমদ বালিকা বিদ্যালয় পরিদর্শন এবং গোয়াইনঘাট উপজেলা মুক্তিযোদ্ধা কমপ্লেক্স নবনির্মিত ভবনের উদ্বোধন করেন।

#

রাশেদুজ্জামান/মাহমুদ/সঞ্জীব/সেলিমুজ্জামান/২০১৯/২১৪০ ঘণ্টা

তথ্যবিবরণী নম্বর : ৪২৪৫

**ঘূর্ণিঝড় ‘বুলবুল’ মোকাবিলায় ১৩ জেলায় সাপ্তাহিক ও সরকারি ছুটি বাতিল**

ঢাকা, ২৩ কার্তিক (৮ নভেম্বর) :

দুর্যোগ ব্যবস্থাপনা ও ত্রাণ মন্ত্রণালয়ের ‘ঘূর্ণিঝড় প্রস্তুতি কর্মসূচি (সিপিপি) বাস্তবায়ন বোর্ড’ এর আজকের সভার সিদ্ধান্ত অনুযায়ী ঘূর্ণিঝড় ‘বুলবুল’ মোকাবিলার প্রস্তুতিসহ পরবর্তী প্রয়োজনীয় সকল কার্যক্রম গ্রহণের লক্ষ্যে ১৩টি জেলার সকল সরকারি কর্মকর্তা ও কর্মচারীর আগামী ৯ ও ১০ নভেম্বর (শনি ও রবি বার) সাপ্তাহিক ও সরকারি ছুটি বাতিল করা হয়েছে।

জেলাগুলো হচ্ছে সাতক্ষীরা, বাগেরহাট, পটুয়াখালী, ভোলা, বরগুনা, পিরোজপুর, নোয়াখালী, ফেনী, লক্ষ্মীপুর, খুলনা, চাঁদপুর, কক্সবাজার ও চট্টগ্রাম।

উক্ত জেলাসমূহের সরকারি কর্মকর্তা ও কর্মচারীদের কর্মস্থল ত্যাগ না করার জন্য নির্দেশ দেওয়া হয়েছে।

আজ জনপ্রশাসন মন্ত্রণালয় থেকে এ সম্পর্কিত আদেশ জারি করা হয়।

#

শাহীন/মাহমুদ/সঞ্জীব/সেলিমুজ্জামান/২০১৯/২০৪০ ঘণ্টা

তথ্যবিবরণী নম্বর : ৪২৪৪

**‘ঘুর্ণিঝড় বুলবুল’মোকাবিলায় সরকারের প্রস্তুতি রয়েছে -- ত্রাণ প্রতিমন্ত্রী**

ঢাকা, ২৩ কার্তিক (৮ নভেম্বর) :

দুর্যোগ ব্যবস্থাপনা ও ত্রাণ প্রতিমন্ত্রী ডাঃ মোঃ এনামুর রহমান বলেছেন, ‘ঘুর্ণিঝড় বুলবুল’ মোকাবিলায় সরকারের প্রস্তুতি রয়েছে। এখন সতর্কতা সংকেত ৭, উপকূলীয় অঞ্চলের মানুষ ও গবাদিপশু যেন নিরাপদে সাইক্লোন শেল্টারে আশ্রয় নিতে পারে সে বিষয়ে প্রয়োজনীয় পদক্ষেপ নেয়া হয়েছে। ইতোমধ্যে ‘ঘুর্ণিঝড় বুলবুল’ সংশ্লিষ্ট জেলা ও উপজেলায় কর্মরত সরকারি কর্মকর্তা ও কর্মচারীদের ছুটি বাতিল করা হয়েছে। উপকূলীয় জেলা ও উপজেলায় এ বিষয়ে সতর্কতামূলক প্রচারণা কার্যক্রম জোরদার করা হয়েছে।

প্রতিমন্ত্রী আজ ঢাকায় তাঁর মন্ত্রণালয়ের সভাকক্ষে আয়োজিত ‘ঘুর্ণিঝড় বুলবুল’ মোকাবিলায় আগাম সতর্কতা, করণীয় ও প্রস্তুতি বিষয়ক এক সভা শেষে আয়োজিত ব্রিফিংয়ে সাংবাদিকদের এসব কথা বলেন।

প্রতিমন্ত্রী বলেন, ইতোমধ্যে উপকূলীয় ৭টি জেলা খুলনা, সাতক্ষীরা, বাগেরহাট, বরগুনা, পটুয়াখালী, ভোলা এবং পিরোজপুরে ২ হাজার করে মোট ১৪ হাজার শুকনো খাবারের প্যাকেট এবং নগদ ১০ লাখ করে মোট ৭০ লাখ টাকা, ২শত মে.টন করে ১৪শত মে.টন চাল এবং নোয়াখালী, লক্ষ্মীপুর, ফেনী, চাঁদপুর, চট্টগ্রাম ও কক্সবাজারে ৫ লাখ করে মোট ৩০ লাখ টাকা, ১ শত মে.টন করে মোট ৬ শত মে.টন চাল বরাদ্দ দেওয়া হয়েছে। চাহিদা অনুযায়ী আরো বরাদ্দ দেওয়া হবে। তিনি আরো জানান, দুর্যোগপ্রবণ জেলাসমূহের লোকজনকে সরকার প্রদত্ত ‘পারিবারিক সাইলো’- তে প্রয়োজনীয় খাবার ও দ্রব্যাদি সংরক্ষণের জন্য প্রধানমন্ত্রী নির্দেশনা দিয়েছেন।

অনুষ্ঠানে দুর্যোগ ব্যবস্থাপনা ও ত্রাণ মন্ত্রণালয় সম্পর্কিত সংসদীয় স্থায়ী কমিটির সভাপতি ক্যাপ্টেন (অব.) তাজুল ইসলাম, দুর্যোগ ব্যবস্থাপনা ও ত্রাণ মন্ত্রণালয়ের সিনিয়র সচিব মোঃ শাহ্ কামাল এবং সংশ্লিষ্ট ঊর্ধ্বতন কর্মকর্তারা উপস্থিত ছিলেন।

#

সেলিম/মাহমুদ/ইসরাত/সঞ্জীব/সেলিমুজ্জামান/২০১৯/২০৩০ ঘণ্টা

তথ্যবিবরণী নম্বর : ৪২৪৩

**ঘূর্ণিঝড় বুলবুল মোকাবেলায় প্রস্তুতি সভা অনুষ্ঠিত**

খুলনা, ২৩ কার্তিক (৮ নভেম্বর):

ঘূর্ণিঝড় বুলবুল মোকাবেলায় জেলা দুর্যোগ ব্যবস্থাপনা কমিটির সভা আজ (শুক্রবার) বিকেলে খুলনা সার্কিট হাউস সম্মেলনকক্ষে অনুষ্ঠিত হয়। জেলা প্রশাসক মোহাম্মদ হেলাল হোসেন সভায় সভাপতিত্ব করেন।

ঘূর্ণিঝড় বুলবুল মোকাবেলায় ইতোমধ্যে ৩৪৯টি ঘূর্ণিঝড় আশ্রয়কেন্দ্র প্রস্তুত রাখা হয়েছে। সকল শিক্ষা প্রতিষ্ঠানের ভবনগুলো আশ্রয়প্রার্থীদের জন্য খুলে রাখা হয়েছে। উপজেলা প্রশাসনসহ জনপ্রতিনিধিদের কাছে দুর্যোগকালীন করণীয় সম্পর্কে ইতোমধ্যে বার্তা পৌঁছানো হয়েছে এবং খুলনায় একটি নিয়ন্ত্রণ কক্ষও খোলা হয়েছে যার নম্বর ০৪১-২৮৩০০৫১।

ঘূর্ণিঝড় বুলবুল বিকেল পাঁচটায় মোংলা বন্দর হতে ৫৮৫ কিঃমিঃ দক্ষিণ পশ্চিমে অবস্থান করছে। এটি শনিবার সন্ধ্যায় খুলনা উপকূলে আঘাত হানার আশংঙ্কা আছে।

ঘূর্ণিঝড় বুলবুলের কারণে ইতোমধ্যে রাসমেলামুখী সকল নৌযান চলাচল বন্ধ করে দেওয়া হয়েছে। রেডক্রিসেন্ট-সহ উদ্ধারকর্মীরা প্রস্তুত আছে। পর্যাপ্ত শুকনো খাবার, অর্থ, ওষুধ এবং পানি বিশুদ্ধকরণ ট্যাবলেট মজুদ রাখা হয়েছে। পানি উন্নয়ন বোর্ড, সড়ক বিভাগ, মৎস্য বিভাগ, প্রাণিসম্পদ বিভাগ, কৃষি বিভাগ-সহ সকল বিভাগ তাদের অধিক্ষেত্রে সম্পদ রক্ষার সকল প্রস্তুতি ইতোমধ্যে গ্রহণ করেছে এবং কর্মকর্তা ও কর্মচারী তাদের ছুটি বাতিল করেছে। খুলনা জেলার কয়রা, পাইকগাছা, দাকোপ ও বটিয়াঘাটায় আক্রান্ত প্রবণ এলাকা। এই সকল এলাকায় অতিরিক্ত সতর্কতা জারি ও প্রস্তুতি গ্রহণ করা হয়েছে।

#

জাভেদ/মাহমুদ/সঞ্জীব/সেলিম/২০১৯/২০৩০ ঘন্টা

তথ্যবিবরণী নম্বর : ৪২৪২

**নেতিবাচক রাজনীতির কারণে সবাই বিএনপি ছেড়ে চলে যাচ্ছেন**

**-- তথ্যমন্ত্রী**

ঢাকা, ২৩ কার্তিক (৮ নভেম্বর) :

‘নেতিবাচক রাজনীতির কারণে সবাই বিএনপি ছেড়ে চলে যাচ্ছেন’, বলেছেন তথ্যমন্ত্রী ও আওয়ামী লীগের প্রচার সম্পাদক ড. হাছান মাহ্‌মুদ।

তথ্যমন্ত্রী বলেন, ‘আপনারা শুনেছেন বিএনপি থেকে সবাই চলে যাচ্ছে। মোর্শেদ খান ও মেজর জেনারেল মাহবুবুর রহমান পদত্যাগ করেছেন। আরো অনেকে পদত্যাগ করবেন বলে নাম শোনা যাচ্ছে। এর কারণ নেতিবাচক এবং জ্বালাও-পোড়াও রাজনীতি। আর দূর থেকে স্কাইপির মাধ্যমে রাজনীতি নিয়ন্ত্রণ করার ফল হচ্ছে গণহারে দল ত্যাগ। মোর্শেদ খান (বিএনপির দু’বারের মন্ত্রী) নিজেই বলেছেন, বিএনপি এখন জাতীয়তাবাদী স্কাইপি দলে রূপান্তরিত হয়েছে। এটা আমার বক্তব্য নয়।’

আজ রাজধানীর ইনস্টিটিউশন অভ্ ডিপ্লোমা ইঞ্জিনিয়ার্স বাংলাদেশ (আইডিইবি) মিলনায়তনে প্রতিষ্ঠানটির ৪৯তম প্রতিষ্ঠাবার্ষিকী ও গণপ্রকৌশল দিবসের উদ্বোধনী অনুষ্ঠানে প্রধান অতিথির বক্তব্যে সসমসাময়িক রাজনীতি প্রসঙ্গে মন্ত্রী এসব কথা বলেন।

মন্ত্রী আরো বলেন, ‘আমরা শক্তিশালী বিরোধীদল চাই। আমরা চাই বিএনপি একটি শক্তিশালী বিরোধীদল হিসেবে সংসদে এবং সংসদের বাইরে থাকুক। কিন্তু যেভাবে তাদের নেতারা দল ত্যাগ করছেন, এতে মনে হচ্ছে আমরা চাইলেও তারা শক্তি ধরে রাখতে পারছেন না। ক্রমাগত শক্তি ক্ষয় হয়ে যাচ্ছে।’

এ সময় সরকারের বিভিন্ন উদ্যোগ নিয়ে আলোচনা-সমালোচনার পাশাপাশি ভালো কাজের প্রশংসাও হওয়া উচিত বলেছেন তথ্যমন্ত্রী ড. হাছান মাহ্‌মুদ। ‘আমরা চাই, আমাদের বিরোধী রাজনৈতিক দলগুলো আমাদের সমালোচনা করুক, বিএনপি একটি শক্তিশালী বিরোধীদল হিসেবে সংসদে এবং সংসদের বাইরে থাক’, বলেন তিনি।

এদিকে শিক্ষাব্যবস্থার মাধ্যমে বিপুল জনসম্পদের দক্ষতা বৃদ্ধিতে কারিগরি শিক্ষার ওপর গুরুত্বারোপ করে তথ্যমন্ত্রী ড. হাছান মাহ্‌মুদ বলেন, আমি মনে করি বিশ্ববিদ্যালয়ের সংখ্যা বাড়ানোর চেয়ে কারিগরি শিক্ষা প্রতিষ্ঠান বাড়ানো বেশি গুরুত্বপূর্ণ। আর বিশ্ববিদ্যালয়গুলোর ডিগ্রিতে ইন্টার্নশিপে কারিগরি শিক্ষাকে বাধ্যতামূলক করতে হবে। যাতে পাস করে দক্ষ হয়ে বিভিন্ন প্রতিষ্ঠানে কাজ করতে পারে।

তথ্যমন্ত্রী ড. হাছান মাহ্‌মুদ আরো বলেন, বিশ্বের বিভিন্ন দেশে প্রায় দেড় কোটি বাংলাদেশি মানুষ কাজ করছে। বাংলাদেশ একটি জনশক্তি রপ্তানিকারক দেশ। সেখানে আমাদের দেশে দু’টি শ্রেণিতে কয়েক লাখ বিদেশি কাজ করছে। একটি হলো শীর্ষ নির্বাহীতে, আরেকটি হলো দক্ষ জনশক্তিতে। এটি তো হওয়ার কথা ছিল না। কারণ আমাদের দেশের যেসব খাতে বিদেশিরা কাজ করছে, সেসব খাতে দক্ষ জনশক্তির অভাব রয়েছে।

বিশেষ অতিথি শিক্ষা উপমন্ত্রী মহিবুল হাসান চৌধুরী বলেন, শিল্পায়নের জন্য দক্ষ মানবসম্পদের যোগান দিতে কারিগরি শিক্ষার বিকল্প নাই। দক্ষ জনশক্তি তৈরি করার জন্য বঙ্গবন্ধু আমাদের যে দিকনির্দেশনা দিয়েছিলেন, সেই দিকনির্দেশনা তাঁরই কন্যা শেখ হাসিনার নেতৃত্বে বাস্তবায়নে কাজ করে যাচ্ছি। চতুর্থ শিল্প বিপ্লবের সম্ভাবনা ও চ্যালেঞ্জ মোকাবিলায় মানবসম্পদ উন্নয়নে প্রায়োগিক শিক্ষার ওপর গুরুত্ব দিচ্ছে সরকার।

সকালে পায়রা ও বেলুন উড়িয়ে গণপ্রকৌশল দিবস এবং আইডিইবি’র প্রতিষ্ঠাবার্ষিকীর অনুষ্ঠান উদ্বোধন করেন তথ্যমন্ত্রী ও শিক্ষা উপমন্ত্রী। পরে আইডিইবি থেকে র‌্যালি বের হয়ে প্রেসক্লাবের অভিমুখে যাত্রা করে।

উল্লেখ্য, আইডিইবি’র উদ্যোগে ‘লার্নিং বাই ডুয়িং হোক শিক্ষার ভিত্তি’- এই স্লোগানে ঢাকা-সহ সারা দেশে উদযাপন করা হচ্ছে গণপ্রকৌশল দিবস-২০১৯।

#

আকরাম/মাহমুদ/সঞ্জীব/সেলিম/২০১৯/১৯৪৫ ঘণ্টা

তথ্যবিবরণী নম্বর : ৪২৪১

**বার কাউন্সিল ভবনের নির্মাণ কাজ পরিদর্শন করলেন গণপূর্ত মন্ত্রী**

ঢাকা, ২৩ কার্তিক (৮ নভেম্বর) :

বাংলাদেশ বার কাউন্সিলের ১৫ তলা ভবনের নির্মাণ কাজ পরিদর্শন করলেন গৃহায়ন ও গণপূর্ত মন্ত্রী শ ম রেজাউল করিম।

রাজধানীর বাংলাদেশ সুপ্রিম কোর্ট প্রাঙ্গণে আজ এ নির্মাণ কাজের অগ্রগতি সরেজমিন পরিদর্শনকালে মন্ত্রী নির্মাণ কাজ ত্বরাণ্বিত করার জন্য প্রকল্প সংশ্লিষ্ট প্রকৌশলী ও অন্যদের দিকনির্দেশনা প্রদান করেন।

গৃহায়ন ও গণপূর্ত মন্ত্রণালয়ের গণপূর্ত অধিদপ্তর ‘বাংলাদেশ বার কাউন্সিল ভবনের বর্তমান জায়গায় ১৫তলা ভবন নির্মাণ প্রকল্প’-এর আওতায় বাংলাদেশ বার কাউন্সিল ভবনের নির্মাণ কাজ বাস্তবায়ন করছে। জুলাই ২০১৮ থেকে জুন ২০২১ মেয়াদে প্রকল্পটি বাস্তবায়ন করা হচ্ছে যার মোট ব্যয় ধরা হয়েছে ১১৭ কোটি ৬৬ লাখ ৩২ হাজার টাকা।

#

ইফতেখার/মাহমুদ/সঞ্জীব/সেলিম/২০১৯/১৮৩০ ঘণ্টা

তথ্যবিবরণী নম্বর : ৪২৪০

**সাংবাদিকরা জাতির চোখ**

**-- সংস্কৃতি প্রতিমন্ত্রী**

ঢাকা, ২৩ কার্তিক (৮ নভেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, সাংবাদিকরা জাতির চোখ হিসাবে বিবেচিত। সরকারের বিভিন্ন উন্নয়ন কার্যক্রম প্রচার, ত্রুটি-বিচ্যুতি জাতির সামনে তুলে ধরে সরকারকে সঠিক পথে পরিচালিত করা, জাতির বিভিন্ন আশা-আকাক্সক্ষা, চাহিদা, প্রত্যাশা, সমস্যা-সংকট সরকারের নিকট তুলে ধরা-সহ বিভিন্ন জনগুরুত্বপূর্ণ ইস্যুতে জনগণকে সচেতন করে তোলার ক্ষেত্রে মুখ্য ভূমিকা পালন করে সাংবাদিক সমাজ। তাঁরা সরকার ও জনগণের মধ্যে সেতুবন্ধ হিসাবে কাজ করে।

প্রতিমন্ত্রী আজ রাজধানীর সেগুনবাগিচায় ঢাকা রিপোর্টার্স ইউনিটির সাগর-রুনি মিলনায়তনে ঢাকা রিপোর্টার্স ইউনিটি (ডিআরইউ) আয়োজিত ‘ডিআরইউ শিশু-কিশোর সাংস্কৃতিক উৎসব ২০১৯’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

সাংস্কৃতিক উৎসব আয়োজনের মাধ্যমে ডিআরইউ শিশু-কিশোরদের মেধা, মনন ও সৃজনশীলতা বিকাশে যে পদক্ষেপ নিয়েছে, প্রতিমন্ত্রী তাকে সাধুবাদ জানিয়ে ভবিষ্যতেও তা অব্যাহত থাকবে বলে আশা প্রকাশ করেন। তিনি এ ধরনের অনুষ্ঠানে জনপ্রিয় শিল্পীদের উপস্থিতি নিশ্চিত করার জন্য ডিআরইউ’র কার্যনির্বাহী কমিটিকে অনুরোধ করেন যাতে শিশু-কিশোররা তাদের দেখে উৎসাহিত হয়ে শিল্প-সাহিত্য-সংস্কৃতি চর্চায় আরো বেশি মনোনিবেশ করতে পারে।

ঢাকা রিপোর্টার্স ইউনিটি (ডিআরইউ) এর সভাপতি ইলিয়াস হোসেনের সভাপতিত্বে অনুষ্ঠানে বিশেষ অতিথি হিসেবে উপস্থিত ছিলেন বিশিষ্ট নজরুল সংগীত শিল্পী, গবেষক ও প্রশিক্ষক ফেরদৌস আরা এবং ন্যাশনাল ক্রেডিট এন্ড কমার্স (এনসিসি) ব্যাংক লিমিটেডের জনসংযোগ বিভাগের প্রধান আনোয়ার হোসেন। স্বাগত বক্তৃতা করেন ডিআরইউ’র সাধারণ সম্পাদক কবির আহমেদ খান।

#

ফয়সল/মাহমুদ/সঞ্জীব/সেলিম/২০১৯/১৭৩০ ঘণ্টা

তথ্যবিবরণী নম্বর : ৪২৩৯

**জাতীয় বিশ্ববিদ্যালয়ের ২য় বর্ষ অনার্স পরীক্ষা আগামীকাল শুরু**

ঢাকা, ২৩ কার্তিক (৮ নভেম্বর) :

জাতীয় বিশ্ববিদ্যালয়ের ২০১৯ সালের ২য় বর্ষ অনার্স পরীক্ষা আগামীকাল ৯ নভেম্বর দুপুর ১টা থেকে শুরু হবে। সারা দেশের ২৯৮টি কেন্দ্রে ৭৯৭টি কলেজের ৪ লাখ ৩২ হাজার জন শিক্ষার্থী ৩১টি বিষয়ে পরীক্ষায় অংশগ্রহণ করবে।

পরীক্ষা অনুষ্ঠানের লক্ষ্যে যাবতীয় প্রস্তুতি ইতোমধ্যে সম্পন্ন করা হয়েছে। জাতীয় বিশ্ববিদ্যালয় কর্তৃপক্ষ সুষ্ঠুভাবে পরীক্ষা অনুষ্ঠানে প্রশাসন, সংশ্লিষ্ট কলেজ, শিক্ষক, শিক্ষার্থী এবং অভিভাবকদের সহযোগিতা কামনা করেছে।

#

ফয়জুল/মাহমুদ/সঞ্জীব/সেলিম/২০১৯/১৭২০ ঘণ্টা

তথ্যবিবরণী নম্বর : ৪২৩৮

**সমুদ্র বন্দরের জন্য ৪ নম্বর সতর্ক সংকেত বহাল**

ঢাকা, ২৩ কার্তিক (৮ নভেম্বর) :

পশ্চিম-মধ্য বঙ্গোপসাগর ও তৎসংলগ্ন পূর্ব-মধ্য বঙ্গোপসাগর এলাকায় অবস্থানরত প্রবল ঘূর্ণিঝড় ‘বুলবুল’ আরো উত্তর দিকে অগ্রসর হয়ে একই এলাকায় অবস্থান করছে। এটি আজ দুপুর ১২টায় চট্টগ্রাম সমুদ্রবন্দর থেকে ৬৯৫ কিলোমিটার দক্ষিণ-পশ্চিমে, কক্সবাজার সমুদ্রবন্দর থেকে ৬৪৫ কিলোমিটার দক্ষিণ পশ্চিমে, মোংলা সমুদ্রবন্দর থেকে ৫৮৫ কিলোমিটার দক্ষিণ-পশ্চিমে এবং পায়রা সমুদ্রবন্দর থেকে ৫৭৫ কিলোমিটার দক্ষিণ-পশ্চিমে অবস্থান করছিল। এটি আরো ঘণীভূত হয়ে উত্তর-উত্তর পূর্ব দিকে অগ্রসর হতে পারে। প্রবল ঘূর্ণিঝড় ‘বুলবুল’ এর অগ্রবর্তী অংশের প্রভাবে সমুদ্র বন্দরসমূহ, উত্তর বঙ্গোপসাগর ও বাংলাদেশের উপকূলীয় এলাকায় দমকা বা ঝড়ো হাওয়া বয়ে যেতে পারে।

ন্যাশনাল ডিজাস্টার রেসপন্স কো-অর্ডিনেশন সেন্টার (এনডিআরসিসি) এর আজ দুপুর ২টার প্রতিবেদন অনুযায়ী এসব তথ্য জানা গেছে।

প্রতিবেদনে আরো জানানো হয়েছে, প্রবল ঘূর্ণিঝড় কেন্দ্রের ৭৪ কিলোমিটারের মধ্যে বাতাসের একটানা সর্বোচ্চ গতিবেগ ঘণ্টায় ১০০ কিলোমিটার যা দমকা অথবা ঝড়ো হাওয়ার আকারে ১২০ কিলোমিটার পর্যন্ত বৃদ্ধি পাচ্ছে। প্রবল ঘূর্ণিঝড় কেন্দ্রের নিকটে সাগর খুবই বিক্ষুব্ধ রয়েছে।

চট্টগ্রাম, কক্সবাজার, মোংলা ও পায়রা সমুদ্র বন্দরসমূহকে ৪ (চার) নম্বর স্থানীয় হুঁশিয়ারি সংকেত দেখিয়ে যেতে বলা হয়েছে।

উত্তর বঙ্গোপসাগরে অবস্থানরত সকল মাছ ধরার নৌকা ও ট্রলারকে পরবর্তী নির্দেশ না দেওয়া পর্যন্ত নিরাপদ আশ্রয়ে থাকতে বলা হয়েছে।

পূর্বাভাস অনুযায়ী খুলনা, বরিশাল, পটুয়াখালী, নোয়াখালী, কুমিল্লা, চট্টগ্রাম এবং কক্সবাজার অঞ্চলসমূহের উপর দিয়ে উত্তর/উত্তর-পূর্ব দিক থেকে ঘণ্টায় ৪৫-৬০ কিলোমিটার বেগে বৃষ্টি অথবা বজ্রবৃষ্টি-সহ অস্থায়ীভাবে দমকা বা ঝড়ো হাওয়া বয়ে যেতে পারে। এসব এলাকার নদী বন্দরসমূহকে ১ নম্বর সতর্ক সংকেত দেখাতে বলা হয়েছে।

খুলনা, বরিশাল ও চট্টগ্রাম বিভাগের অনেক জায়গায়; রাজশাহী, ঢাকা, ময়মনসিংহ ও সিলেট বিভাগের কিছু জায়গায় রংপুর বিভাগের দুই এক জায়গায় অস্থায়ীভাবে দমকা হাওয়া-সহ হালকা থেকে মাঝারি ধরনের বৃষ্টি বা বজ্র-সহ বৃষ্টি হতে পারে। এছাড়া দেশের দক্ষিণাঞ্চলে কোথাও কোথাও মাঝারি ধরনের ভারি থেকে ভারি বর্ষণ হতে পারে।

সারা দেশে রাতের তাপমাত্রা ১ থেকে ৩ ডিগ্রি সেলসিয়াস এবং দিনের তাপমাত্রা ১ থেকে ৪ ডিগ্রি সেলসিয়াস হ্রাস পেতে পারে।

#

আজমিরী/মাহমুদ/রিফাত/সঞ্জীব/আব্বাস/২০১৯/১৭০০ ঘণ্টা

তথ্যবিবরণী নম্বর : ৪২৩৭

**সমুদ্র বন্দরসমূহে ৪ নম্বর সতর্ক সংকেত**

ঢাকা, ২৩ কার্তিক (৮ নভেম্বর) :

পশ্চিম-মধ্য বঙ্গোপসাগর ও তৎসংলগ্ন পূর্ব-মধ্য বঙ্গোপসাগর এলাকায় অবস্থানরত প্রবল ঘূর্ণিঝড় বুলবুল আরো উত্তর-উত্তরপশ্চিম দিকে অগ্রসর হয়ে একই এলাকায় অবস্থান করছে। এটি আজ সকাল ৬টায় চট্টগ্রাম সমুদ্রবন্দর থেকে ৭৬০ কিঃমিঃ দক্ষিণ-পশ্চিমে, কক্সবাজার সমুদ্রবন্দর থেকে ৭১০ কিঃমিঃ দক্ষিণ-পশ্চিমে, মংলা সমুদ্রবন্দর থেকে ৬৬৫ কিঃমিঃ দক্ষিণ-পশ্চিমে এবং পায়রা সমুদ্রবন্দর থেকে ৬৫০ কিঃমিঃ দক্ষিণ-পশ্চিমে অবস্থান করছিল। এটি আরও ঘণীভূত হয়ে উত্তর-উত্তরপশ্চিম দিকে অগ্রসর হতে পারে। প্রবল ঘূর্ণিঝড় বুলবুলের অগ্রবর্তী অংশের প্রভাবে সমুদ্র বন্দরসমূহ উত্তর বঙ্গোপসাগর ও বাংলাদেশের উপকুলীয় এলাকায় দমকা/ঝড় হাওয়া বয়ে যেতে পারে।

প্রবল ঘূর্ণিঝড় কেন্দ্রের ৬৪ কিঃমিঃ এর মধ্যে বাতাসের একটানা সর্বোচ্চ গতিবেগ ঘন্টায়   
৯০ কিঃমিঃ যা দমকা অথবা ঝড়ো হাওয়ার আকারে ১১০ কিঃমিঃ পর্যন্ত বৃদ্ধি পাচ্ছে। প্রবল ঘূর্ণিঝড় কেন্দ্রের নিকটে সাগর খুবই বিক্ষুব্ধ রয়েছে।

চট্টগ্রাম, কক্সবাজার, মংলা ও পায়রা সমুদ্র বন্দরসমূহকে ৪ নম্বর স্থানীয় হুঁশিয়ারি সংকেত দেখিয়ে যেতে বলা হয়েছে।

উত্তর বঙ্গোপসাগরে অবস্থানরত সকল মাছ ধরার নৌকা ও ট্রলারকে অতিসত্তর নিরাপদ আশ্রয়ে যেতে বলা হয়েছে এবং পরবর্তী নির্দেশ না দেয়া পর্যন্ত নিরাপদ আশ্রয়ে থাকতে বলা হয়েছে।

#

আজমেরী/রিফাত/আমিনুল/২০১৯/১১৩০ ঘণ্টা